Document ID: 32009D0416

NEUVOSTON PÄÄTÖS,
tehty 27 päivänä huhtikuuta 2009,
liiallisen alijäämän olemassaolosta Irlannissa
(2009/416/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan,
ottaa huomioon komission suosituksen,
ottaa huomioon Irlannin esittämät huomautukset,
sekä katsoo seuraavaa:
(1)
Perustamissopimuksen 104 artiklan mukaan jäsenvaltiot välttävät liiallisia julkistalouden alijäämiä.
(2)
Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.
(3)
Perustamissopimuksen 104 artiklan mukainen liiallisia alijäämiä koskeva menettely, sellaisena kuin sitä on selkeytetty liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetulla neuvoston asetuksella (EY) N:o 1467/97 (1), joka on osa vakaus- ja kasvusopimusta, edellyttää päätöstä liiallisen alijäämän olemassaolosta. Perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa vahvistetaan lisämääräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 3605/93 (2) vahvistetaan yksityiskohtaiset säännöt ja määritelmät mainitun pöytäkirjan määräyksen soveltamiseksi.
(4)
Vakaus- ja kasvusopimuksen uudistuksella vuonna 2005 pyrittiin lisäämään sopimuksen vaikuttavuutta ja vahvistamaan sen talousteoreettista perustaa sekä turvaamaan julkisen talouden kestävyys pitkällä aikavälillä. Sillä pyrittiin varmistamaan, että erityisesti talouden tilanne ja talousarviotilanne otetaan täysin huomioon liiallista alijäämää koskevan menettelyn kaikissa vaiheissa. Vakaus- ja kasvusopimuksen tarjoama kehys tukee tällä tavoin julkisen talouden rahoitusaseman ripeään tervehdyttämiseen tähtäävää hallituksen politiikkaa, jossa otetaan huomioon talouden tilanne.
(5)
Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Otettuaan huomioon perustamissopimuksen 104 artiklan 3 kohdan mukaisen kertomuksensa ja talous- ja rahoituskomitean 104 artiklan 4 kohdan mukaisesti antaman lausunnon komissio katsoi, että Irlannissa on liiallinen alijäämä. Komissio antoi tämän vuoksi neuvostolle Irlantia koskevan lausunnon alijäämän olemassaolosta 24 päivänä maaliskuuta 2009 (3).
(6)
Perustamissopimuksen 104 artiklan 6 kohdan mukaan neuvoston olisi otettava huomioon kyseisen jäsenvaltion mahdolliset huomautukset ennen kuin se kokonaistilanteen arvioituaan päättää, onko jäsenvaltiossa liiallinen alijäämä. Irlantia koskevan kokonaisarvion perusteella voidaan todeta seuraavaa.
(7)
Tarkistetun vakausohjelman mukaan julkisen talouden alijäämä oli Irlannissa 6,3 prosenttia suhteessa BKT:hen vuonna 2008 eli yli 3 prosentin viitearvon suhteessa BKT:hen. Alijäämä ei ollut lähellä 3 prosentin viitearvoa suhteessa BKT:hen, mutta viitearvon ylittymistä voidaan pitää poikkeuksellisena. Se johtui erityisesti perustamissopimuksessa sekä vakaus- ja kasvusopimuksessa tarkoitetusta talouden jyrkästä laskusuhdanteesta. Komission tammikuun 2009 väliennusteen mukaan Irlannin kokonaistuotannon kasvun odotetaan olleen vahvasti negatiivinen vuonna 2008 (-2,0 prosenttia, mikä on jonkin verran enemmän kuin Irlannin viranomaisten ennuste (-1,4 prosenttia) tarkistettuun vakausohjelmaan tammikuussa 2009 tehdyssä täydennyksessä).
(8)
Viitearvon ylittymistä ei myöskään voida pitää väliaikaisena. Kun vuoden 2009 talousarviossa otetaan huomioon kuluvaa vuotta koskevat toimenpiteet (muttei kuitenkaan helmikuussa 2009 ilmoitettua lisävakautuspakettia, jonka vaikutus on 1 prosenttia suhteessa BKT:hen), vuonna 2009 alijäämä kasvaa komission tammikuun 2009 väliennusteen mukaan 11 prosenttiin suhteessa BKT:hen ja, jos politiikka säilyy ennallaan, vuonna 2010 edelleen 13 prosenttiin suhteessa BKT:hen. Alijäämää koskeva perustamissopimuksen arviointiperuste ei näin ollen täyty.
(9)
Julkisen talouden bruttovelkasuhde oli 40,6 prosenttia suhteessa BKT:hen vuonna 2008, mikä on alle 60 prosentin viitearvon suhteessa BKT:hen. Komission tammikuun 2009 väliennusteessa velkaantumisen uskotaan kuitenkin edelleen lisääntyvän nopeasti, johtaen 60 prosentin viitearvon ylittymiseen suhteessa BKT:hen viimeistään vuonna 2010.
(10)
Asetuksen (EY) N:o 1467/97 2 artiklan 4 kohdan mukaan merkitykselliset tekijät voidaan ottaa huomioon liiallisen alijäämän olemassaolosta tehtävää, perustamissopimuksen 104 artiklan 6 kohdan mukaista neuvoston päätöstä edeltävissä vaiheissa ainoastaan, jos kaksoisedellytys - se, että alijäämä pysyy lähellä viitearvoa, ja se, että viitearvon ylitys on väliaikaista - täyttyy kaikilta osin. Irlannin kohdalla tämä kaksoisedellytys ei täyty. Merkityksellisiä tekijöitä ei sen vuoksi oteta huomioon tätä päätöstä edeltävissä vaiheissa,
ON TEHNYT TÄMÄN PÄÄTÖKSEN:
1 artikla
Kokonaistilanteen arvion perusteella todetaan, että Irlannissa on liiallinen alijäämä.
2 artikla
Tämä päätös on osoitettu Irlannille.
Tehty Luxemburgissa 27 päivänä huhtikuuta 2009.

Labels: 2
18